정조 10년
丙午三月二十四日卯時。上御誠正閣。大臣備局堂上。引見入侍時。領議政鄭存謙。左參贊李命植。行禮曹判書李在協。右參贊鄭昌聖。兵曹判書徐有隣。行副司直趙時俊鄭好仁。工曹判書李文源。副司直李柱國徐有大金尙集。工曹參判尹蓍東。刑曹參判洪秀輔。禮曹參判金思穆。執義趙弘鎭。正言洪聖淵。副修撰李羽晉。右副承旨趙衍德。記事官金孝建。假注書尹悌東。記注官承膺祚。記事官李崑秀。以次進伏訖。上命進前。存謙進伏曰。春氣和暢。聖體。若何。上曰。一樣矣。存謙曰。王大妃殿氣候。何如。上曰。一樣矣。存謙曰。惠慶宮氣候。何如。上曰。一樣矣。存謙曰。世子宮諸節一樣平善乎。上曰。好在矣。存謙曰。昨日藩任作窠。今日內當爲薦望入啓。而欲於筵中稟定矣。上曰。藩任擬薦。自有廟堂。何必稟定。存謙曰。臣固當擬薦。而惟簡亦在於上心。登筵稟定。恐未爲不可矣。上曰。近來朝廷。不知內重外輕之義。諸道方伯。看作名宦。亦一大弊矣。卿須勿拘資級。必以廉謹之人擇薦則好矣。上曰。次對之今日進定。別無他事。以日前堂疏。欲爲下詢而處分矣。存謙曰。臨殿屢促之下。終不入來。揆以分義。誠極怪駭矣。上曰。卿之所對。似指趙濟魯。而今玆下敎。乃是朴基正上疏也。其疏卿見之乎。存謙曰。姑未及得見矣。上曰。金壽龜果是誰也。而戕賢毒正之論。無不主張云者。果是何事乎。事關斯文乎。或屬辛壬事乎。予則未詳事實。萬一關係大義理。則不可不明賜處分。以示好惡。以嚴隄防。卿詳陳本事顚末。可也。存謙曰。金范甲之子。而當時醜正之說。果無所不至矣。上曰。金范甲乃是近來人。而今聞敬之年過七十云。若如卿言。則敬之當爲范甲之孫。似不近理矣。堂疏持來。賤臣承命持入。仍命承旨讀奏訖。上曰。所犯自有大小。有累及子孫者。有罰止一身者。予未知壽龜所犯。何如。而若使干犯。不至累及子孫。則論事之失實。當有罪矣。不然。擬望之銓官事。關係不輕。不可無嚴處。卿詳陳本事也。存謙曰。金壽龜之負犯。與他有異。故金敬之之登科也。分隷國子。到今三十年。尙未通淸矣。銓官妄擬臺通。故公議不愜。已料其人言之早晩當出。而昨冬都政時。此人欲通擬掌憲。而參判沈豐之。終不許通矣。上曰。如坐微眚。則不必拘此。故判書鄭益河。以芸館分館。亦得淸宦。其他分隷芸館。而歴敡淸顯者。古多有之云。而至於金敬之事。異於是焉。關係若不輕。則豈可急於調劑。反壞大防乎。今欲詳知本事。然後當有處分。金敬之果是范甲之孫乎。存謙曰。以年紀推之。則壽龜似非范甲之子。而其時事實。臣亦未詳。登筵卿宰中。如有詳知者。使之陳達。宜矣。上曰。諸宰中有詳知者乎。命植曰。曾聞壽龜。是辛壬年間上疏人。而至有賊臣昌集等說。以此推之。不下於昱甲。而事實則臣亦未詳知矣。有隣曰。疏中辭語。多逼先正。而雖未得見。亦載於尤菴年譜中云矣。論其罪犯。則與昱甲無異矣。上曰。昱甲誰也。有隣曰。黃昱金范甲兩人。而醜正之說。罔有紀極。故外間或稱以昱甲矣。金壽龜疏本。臣亦得聞之。不但侵逼先正。語犯義理。至以逆集等說。肆然書之章奏云矣。存謙曰。臣旣未詳事實。政院日記中。亦當詳載矣。使之持入。考閱後處分。宜矣。上曰。卿之如是推諉。實爲慨然。今日賓對之意。果安在哉。卿之所不知者。何必取考日記乎。況日記又難造次考閱。卿之保身之策得矣。是果體國之道乎。竊爲卿慨然也。存謙曰。臣雖無狀。若知事實。則豈有不達之理。卽此一事。臣之憒憒無用之狀。尤莫逃矣。上曰。卿旣云不知。可知本事之似無大關係。況原疏。筵臣旣無見之者。堂批。勢將循例爲之矣。命書朴基正疏批。存謙曰。臣之本末長短。殿下之所俯燭。而以今日事言之。本事之一句一語。不能聞知。莫敢仰對。臣之節節昏憒之狀。畢露無餘矣。如是而何以忝居三事之任乎。上曰。卿言過矣。上曰。趙濟魯事。亦一大變怪也。乃以不成說之事。必欲角勝。敢以渠疏之不爲取見。乃有不愜之意。作此駭妄之擧。予御極以來。未嘗見此等變怪也。古史云霍氏之禍。萌於驂乘。目見自中角勝之漸。而無一人開口論列。是亦角勝也。今日朝綱。雖曰掃地。威福之權在予。似此犯分之漸。決不欲放過。卿等更相勉戒。勿復如是也。非不知嚴加處分。逆折兆朕。而豈可躬親指揮乎。存謙曰。趙濟魯退却之疏。雖未得見。然多有侵斥大臣之語云。亦爲怪駭矣。上曰。今此縷縷下敎。無論彼此。寧有扶抑於其間哉。都出於欲竝生哉之意。而莫體予意。全無顧忌之心。如是而將何以爲國乎。卿等更須惕念也。仍命奏事。存謙曰。別無稟處事而以市廛事。有所仰達者矣。存謙曰。近來生齒日蕃。民産漸匱。以其食之者衆。而榷利多端故耳。亂廛定法之初。九廛則自京兆出禁。其外五廛。則使廛人捉納者。法意有在。其後各廛名色。不勝其繁氄。而亂廛之禁。一用九廛之例。雖以今番江民所訴觀之。村嫗之戴來片麯者。皆入於亂廛之中。其他可以類推。法典之在所當禁者。固當依前禁之。而至於追後零瑣加出之廛。輒用九廛之例。皆自京兆出禁。則民何以措手足乎。今若修明舊典。祛其太甚。則似爲都民一分之益。貢市堂上及該署提調。爛加商確。往復京兆。一遵舊式。毋啓新弊。恐合事宜。故敢此仰達矣。上曰。依爲之。出擧條存謙曰。承文院專掌事大交隣文書。雖或有時急擧行之事。不可以遠處闕外。今方借入於尙衣院朝房。其所難便。不但事面之苟艱而已。處所不可不變通。而至於別爲建設。以今物役。難以猝辦。毋論闕內外。必得空棄之公廨。然後可以容接。而聞舊弘文館。今方空虛。而可合移接云。使郞廳看審後。自本院草記擧行。何如。上曰。依爲之。出擧條昌聖曰。本庫每當夏節。例有氷丁逐日供上之規。而遠地日日輸入。不無難便之端。又當不時之需。則自多遲滯之患。故或限三五日所供。預爲待令於城中。而殘司本無城裏官廨。寄置於閭閻欠潔之處。莫重供上。事體苟簡。且氷米之受來於惠廳者。千有餘石。而以其無可藏儲之所。亦不能趁卽分給於江民。當其嚴冬雪寒。鑿浮之役。其苦可矜。而價米則留置他司之故。往復分給。自致數月延拖。江民以此。或有號冤之弊。此專由於本庫無他庫舍。不得預受之致。卽今舊禮賓。無所緊用。亦多頹圮。臣欲借其空棄之庫舍。以爲修補。儲蓄氷米之地。而如或戶曹。更有緊用之時。則勿拘早晩。隨卽還屬之意。屢次相議。而判堂終始持難。此不但取便於本庫。亦可謂有益於戶曹。乃是兩便之事。而如是靳持。誠是意外。玆敢仰煩。舊禮賓空庫。姑令許借。似好矣。上曰。依爲之。出擧條昌聖曰。今以氷契事。亦有仰稟者矣。近來私氷。亦一弊端。若不禁斷。則氷契實無以支撑矣。上曰。何以則爲好耶。有隣曰。私氷亦難永禁。雖除氷契之弊。比如一人耕之。十人食之。夏節魚鮮之屬。必多有腐傷之患。私氷亦難禁止矣。時俊曰。百餘年私氷之事。一朝禁斷。則反生其弊。且兩班中貧寒無依之家。多以此爲生涯。而今忽失利。則亦無糊口資生之道。此亦不可不念矣。上曰。兩班中果多私氷者乎。時俊曰。然矣。上曰。吏判旣遭人言。則宜有曲諒之道矣。命書傳敎曰。旣問大臣。宜有曲諒。吏曹判書金魯鎭許遞。又命書傳敎曰。吏曹判書前望單子入之。上曰。東伯今日政差出。可也。仍命書傳敎曰。政官牌招開政。上曰。夏享誓戒。在於何日。而獻官誰果進去乎。存謙曰。誓戒在再明夕。而獻官小臣當進參矣。上曰。領相筋力。有難進去。以他大臣更爲差遣之意。承宣筵退之後。分付該曹。可也。弘鎭等進前合啓之際。衍德曰。合辭之進前傳啓。自是例也。而閾外進伏。擧措顚錯。揆以臺體。不可無警。今日三司諸臣。一竝推考。何如。上曰。依爲之。出擧條弘鎭等曰。臣等俱以空疎。不合耳目之任。而屢忝臺職。未效言責。今於筵席。莫知規例。進伏閾外。壞損臺體。致有承宣問備之請。臣等顚錯之失。於是著矣。何敢晏然於臺次乎。請命遞斥臣等之職。上曰。勿辭。亦勿退待。出擧條弘鎭等曰。臣等謂黜置罪人鄭致達妻。亟令王府。夬正典刑。以洩神人之憤宜矣。上曰。不允。出擧條臣等謂物故罪人德相。亟施孥籍之典宜矣。上曰。不允。出擧條臣等謂還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法宜矣。上曰。不允。出擧條弘鎭等退伏閾外。羽晉曰。合辭陳啓。事體至重。三司合啓之後。兩司合啓。宜卽繼陳。而今日臺臣。只奏三司之啓。徑先就坐。兩司合啓。無端闕却。大損臺體。不可無警。臣謂今日入侍臺臣。竝罷職宜矣。上曰。生疎所致。不允。出擧條弘鎭等曰。臣等不合言責之實。已悉於俄者避辭。而三司合所懷畢陳之後。徑旋退坐。兩司所懷。未及繼陳。至被儒臣之請罷。臣等之昏迷憒劣。觸事顚錯之失。於是尤大。相顧慙悚。無地自容。以此情勢。更何敢一刻抗顔於臺次乎。請命遞斥臣等之職。上曰。勿辭。亦勿退待。出擧條上命工判御將進前。文源柱國。以次進伏。上曰。永祐園植木等節。何以爲之乎。其間移植者幾株。而盡皆着根云耶。文源曰。向來七陵奉審歴路。仍詣本園。遍審植木諸處。則白香松雜木。竝八百餘負。而不知爲幾株矣。着根易生之道。莫如細小之木。故移植者。皆細小矣。上曰。動駕在近。工判明日出去。塗壁等節。斯速擧行。內外巡山之路。亦令預治。可也。柱國曰。柔細之木。纔已着根。而軍馬若不禁止。則必多蹂傷之慮。預爲分付。勿令許入。似好矣。上曰。可矣。仍命退。諸臣以次退出。